
Cyflwyniad
Nod yr aseiniad hwn yw ymchwilio i sut all addysgwyr datblygu cyflawniad y ‘meini prawf llwyddiant’ (MPLL) gan ddefnyddio ‘seibiau syniad’ (SS).
SS yw strategaeth addysgu cyfeiriwyd weithiau fel ‘pit stop’ yn y Saesneg. Yng nghyd-destun yr arsylwad, dull o atgoffa disgyblion o’r MPLL a rheoli ymddygiad y dosbarth i’w gadw ar dasg.
Strategaeth o asesu ar gyfer dysgu ydy MPLL; un sy’n amlygu’r camau y dylai disgybl ei gymryd i gyflawni nod y wers. Fel arfer, chaiff hyn ei gyflwyno ynghyd â’r nod ar ddechrau’r wers. 
Ffocysir ar effaith SS ar metawybyddiaeth ac annibyniaeth dysgwyr, yn ogystal ag ymddygiad y plant fel diddordeb eilaidd.
Pwrpas yr ymchwil fydd i herio strategaethau o’r fath, ac i ddarganfod unrhyw fanteision ac anfanteision sydd i addysgwyr a dysgwyr o wahanol alluoedd.

Cynhalir yr ymchwil o fewn dair ystafell dosbarth a thair ysgol gynradd Gymraeg yn Ne Cymru gyda phlant 6-10 oed. Arsylwyd ar ddosbarthiadau blynyddoedd 3, 4, a 5 gan dri myfyriwr oedd, ar amser y gwaith, ar leoliad fel rhan o’u profiadau addysgu ar gwrs TAR Prifysgol Cymru Y Drindod Dewi Sant.
Yn unol â chanllawiau a pholisïau moesegol amlinellwyd yn y Ffurflen Foesegol, disgrifir yr ysgolion yn eu hadroddiadau diweddaraf Estyn (2015); (2016); (2017).
Ysgol 1 (Bl.3) 
Ysgol gynradd Gymraeg trefol yn Ne Cymru gyda thua 430 o ddisgyblion a 20% o’r rheini ag anghenion dysgu ychwanegol (ADY). Daw tua 3% o gartrefi lle siaradir Cymraeg.
Ysgol 2 (Bl.5 – ysgol yr Awdur)
Ysgol gynradd Gymraeg sydd wedi’i lleoli yn ardal drefol yn Ne Cymru. Mae tua 430 o ddisgyblion a thipyn dros 10% ADY. Mae dwy ffrwd i bob blwyddyn. 
Ysgol 3 (Bl.4): 
Ysgol gynradd Gymraeg trefol sydd â thua 340 o ddisgyblion ar y gofrestr rhwng 3 a 11 oed. Mae llai na 20% o'r disgyblion ADY.
Yn nosbarth yr Awdur (Ysgol B), mae 20 o ddisgyblion Bl.5; 5 yn llai na’r cyfartaledd gwladol o 25.7 (Llywodraeth Cymru, 2016). Ystyrir yn erbyn y ddadl yn erbyn dosbarthiadau mawr (Jamison, et al., 1998), ac yn erbyn ffocws yr ymchwil, sy’n honni y gall ymddygiad plant cael effaith niweidiol ar gyflawniad y nod.
Ystyrir safle Cymru yng nghyd-destun addysg ryngwladol. Yn ôl canlyniadau asesiad rhyngwladol PISA (OECD, 2015, pp. 2-8), sgôr cyfartalog De Cymru oedd 479 (Llywodraeth Cymru, 2017); 20 pwynt yn is na’r cyfartaledd rhyngwladol o 493, a 40 pwynt yn is na chyfartaledd y DU.
Wrth adfyfyrio, mae achos da felly ar gyfer ceisio datblygu a gwella’r arfer addysgol yng Nghymru (i gynyddu llwyddiant ei disgyblion) trwy effeithiolrwydd cyfrannol y sector addysg (Hattie, 2012) (Cresswell, 2014) (Donaldson, 2015) fel gobeithir o’r ymchwil hwn.

Yn ganolog i’r ymchwil mai’r SS. Caiff hon ei chydnabod (Joyce-Gibbons, 2017) fel digwyddiad lle ymyrrai athro ar waith annibynnol i ymgysylltu’r dosbarth cyfan gyda chymorth.
Gellir ei hystyried yn rhan o ‘blychau offer’ athrawon (Shulman, 1986, p.10) - h.y. gwybodaeth strategaethol sy’n ymateb i’r hyn digwyddai yn y dosbarth. Ategir Kollar a Fischer (2013), y dylai’r SS gweithredu fel sgript ddynamig yn lle ymyrraeth ddi-nod.
Caiff SS ei hystyried fel un strategaeth o fewn casgliad o strategaethau ‘asesu ar gyfer dysgu’ (Gipps, 1994) (Black & William, 1998) - dulliau amrywiol sydd yn galluogi addysgwyr a dysgwyr ynghyd i asesu cynnydd. Fel modd o asesu ffurfiannol, galluogir athrawon i dynnu sylw’r disgyblion i gamau cymerir i gyflawni nod. Wrth wneud hynny; crëir darlun clir o ba grwpiau neu unigolion sydd angen cymorth penodol (Black & William, 1998).
Yn erbyn y strategaeth hon dadleuir mai ymyrraeth negyddol yw’r SS; un a gall amharu ar ddysgu cydweithredol ac annibyniaeth dysgwyr ifanc (Gibbons, 2017, p. 13). Ategai Beadle (2012); (Csikszentmihalyi, 1991). Er bod rhinwedd addysgeg gan y dull, mae ymchwil yn dangos gall cyflwyniad a diweddglo traddodiadol cael effaith fwy ar gyflawniad a dealltwriaeth y dasg. Cefnogir y farn gyda phwyslais pwysigrwydd dysgu “dialogic” - lle ystyrir llais y plentyn fel un canolog i’r dysgu (Fisher, 2007); (Alexander, 2004). Yng Nghymru, hyrwyddir y syniad gyda chyflwyniad proffiliau’r Cyfnod Sylfaen (Llywodraeth Cymru, 2017). Pwysleisir datblygiad sgiliau cymdeithasol a chydweithredol disgyblion trwy’r cysyniad o ‘chwarae gweithredol’ (Llywodraeth Cymru, 2010), ac integreiddiad ‘llais y plentyn’ o fewn cynlluniau’r athro a bywyd ehangach yr ysgol (Estyn, 2016). Dylanwadwyd hefyd gan erthygl 12 hawliau’r plentyn (United Nations, 2010) (Llywodraeth Cymru, 2013) sy’n datgan y dylai plant cael dweud dros bob agwedd o’u bywydau.
O safbwynt ieithyddol, cyfeirir yn aml i ‘meini prawf llwyddiant’ gyda’r acronym ‘WILF’ yn y Saesneg, h.y. “What I’m Looking For” (Grigg, 2015, p. 276). Er un gafaelgar yw hi, Mae’r safbwynt adroddol yr acronym (person cyntaf, yr athro) yn awgrymog, neu efallai’n arwyddocaol o’r broblem sy’n ei thanategu (Black & William, 1998). Awgrymir disgwyliad o ddysgwyr goddefol gan yr addysgwr, deiliad sy’n cyflawni’r hyn mae’r athro yn ei osod iddynt, yn lle pennu MPLL eu hunain (Clarke, 1998). Perthynai’r damcaniaeth addysgol hon i addysgu ‘didactig’ a ‘chalk and talk’ yr ymddygiadwyr sydd yn ymhlygu bod plant yn ‘dudalennau wag’ a llenwir â gwybodaeth (Skinner, 1978), neu cyflyrir i ymateb (Pavlov, 1927). Ystyrir yn erbyn cwricwlwm newydd Cymru a ddatblygid ar sail pedwar diben newydd. Dau ohonynt fydd: “dysgwyr uchelgeisiol, galluog” a “chyfranwyr mentrus, creadigol” (Donaldson, 2015, p. 29).
Wrth ddarllen y llenyddiaeth uchod, mae’n ymddangos nad yw SS yn gweddu gyda chyfeiriad cyffredinol addysg gyfoes. Fodd bynnag, nid oes modd o wireddu’r newidynnau canlynol yn y llenyddiaeth uchod:
· Integreiddiad llais y plentyn wrth bennu’r MPLL
· Nod a chynnwys y SS; boed yn ymddygiadol neu’n gwybodaeth
· Amlder y SS
· Cyd-destunau)’r ysgolion)
Tybir efallai nad yw ymyrraeth arfaethedig fel SS yn ddigon ar ben ei hun. Fel darganfuwyd Hattie (2017), “response to intervention” (yr ymateb a ddangoswyd gan y plant i ymyrraeth oedolyn) sy’n cael un o ddylanwadau mwyaf ar lwyddiant disgyblion. Yn amlwg, rhaid cael yr ymyrraeth yn y lle cyntaf i gael ymateb iddi. Mae cysylltiad clir yma gyda damcaniaeth enwog y Parth Datblygiad Procsimol neu ‘sgaffaldio’ (Vygotsky, 1978), lle tybir mai amlygu’r cam ‘delfrydol’ i’r dysgu sy’n galluogi dysgu effeithiol; digon heriol i ddisgyblion cael eu hysgogi i ddysgu gwybodaeth newydd ond digon hawdd iddynt gael glynu’r wybodaeth honno i ddealltwriaeth flaenorol.
Cyfeirir hefyd at ddamcaniaethau epistemoleg a chof gweithredol yma. Tybir mai dim ond 6 uned o wybodaeth bob 20 eiliad gall oedolyn dal i gof heb ailadrodd (Baddeley, 2012). Esboniwyd pwysigrwydd cof gweithredol (Grigg 2015, p.134) fel rhan yr ymennydd sydd yn galluogi plant i ddal gwybodaeth gymhleth i gof. Fonitrir gallu’r plant i alw i gof yn gyson, asesir effeithlonrwydd y wers a’i chynnwys, ac ailadroddir gwybodaeth allweddol gan athrawon effeithiol. Cyfeirir yn bennaf i gromlin ‘anghofio’ Ebbinghaus (1885) sy’n dangos sut mae gwybodaeth yn dirywio dros amser heb ymgais i’w ddargadw. Mae hyn yn bwysig i’w ystyried yn sgil yr ymchwil hwn, o achos y rhesymeg dros ddefnydd y SS; i atgoffa disgyblion o’r MPLL - camau dylid eu cymryd i gyflawni neu gyrraedd nod.
Cyfeirir Dyfodol Llwyddiannus (Donaldson, 2015), adroddiad sy’n gosod sylfaen i'r cwricwlwm newydd yng Nghymru. Dwedir am asesu dysgwyr y dylid “hyrwyddo’r defnydd o amrywiaeth fawr o dechnegau sy’n addas i’w diben” a “chynnwys myfyrwyr yn eu hasesu eu hunain” (Donaldson, 2015: 74). Wrth ystyried hyn, cyfeirir nod a phwrpas y SS a’r penderfyniad ar gynnwys didactig neu dialogic i naill ai ysgogi’r plentyn neu ei gyflyru.
Wrth adfyfyrio, ymddangosir bod yr ymresymiadau o blaid ac yn erbyn y strategaeth yn ddibynnol ar bwrpas, cynnwys ac effeithlonrwydd yr ymyrraeth. Honnir mai nad bob gwers sy’n galw am y fath strategaeth oherwydd ei heffeithiau gwahanol ar ddisgyblion o wahanol alluoedd. Wrth gymharu setiau o ddata ansoddol a gasglwyd, nod y gwaith ymchwil hwn fydd i archwilio defnydd ac effaith y ‘SS’ i gyfoethogi’r darlun presennol ar ei heffeithiolrwydd gyda chyflawniad y MPLL. Gobaith pellach fydd i ganfod y math gorau o wers neu ‘senario’ addysgol y gellid ei defnyddio yn y dyfodol.

Wrth archwilio methodoleg y gwaith ymchwil hwn, ystyriwyd y cyfyngiadau amserol ac adnoddol. Dros gyfnod o ddau ddiwrnod arsylwyd ar dair gwers â deg diwrnod i astudio a dadansoddi’r data. I lunio’r fethodoleg, ystyriwyd gweithiau ymchwil blaenorol i ganfod 1) y mathau o ddata dylid casglu, boed yn ansoddol neu’n feintiol, a 2) dulliau orau o gasglu data yng nghyd-destun y gosodiad ymchwil hwn.

Codwyd y mater o ddulliau cymysg (defnydd data ansoddol a meintiol) yn gynnar yn y gwaith (Cresswell, 2014, p.565-565) (Creswell & Clark, 2011). Yn fwyfwy, gwelir y ddau fath o ddata fel ‘continwwm’ yn lle ddau gwrthwynebol (Cresswell, 2014: 40). Ond, wrth ystyried cyfyngiadau amser yr ymchwil; nifer y disgyblion, gwersi ac arsylwyr, yn ogystal â’r ddibyniaeth y caiff data meintiol ar ‘swmp’ i gynnig canlyniadau dibynadwy (Gorur, et al., 2019); penderfynwyd mai casgliad data ansoddol byddai gorau achos ei dueddfryd i gyflawni’r pedair gwerth ymchwiliol: dilysrwydd, cyffredinolrwydd, dibynadwyedd, a chynrychioladol (Leung, 2015); (Guba & Lincoln, 1994, p.114); (Golfashani, 2003).
Casglir data ansoddol fel arfer mewn astudiaethau o’r fath, am ei dueddiad i gynhyrchu data storïol sy’n creu synnwyr o arsylwadau. Dadleuir hefyd y gall data meintiol cael ei droi’n arf gwleidyddol yn lle cymorth addysgol (Maxwell, 2010). Tybir mai ymchwil ansoddol sy’n datblygu rhagdybiaethau ac esboniadau damcaniaethol o’r hyn a arsylwyd (Johnson & Christensen, 2000, p.312-313), ac fel y cyfryw, gall ateb gosodiad yr ymchwil hwn yn unol â dyluniad ymchwil ‘damcaniaeth seiliedig’ (Cresswell, 2014, p.34-35).

Mewn degawdau diweddar mae’r sector addysg ryngwladol wedi benthyg y syniad Japaneaidd o ymchwil ‘gweithredol’ i gasglu data ansoddol (Dudley, 2015, p.2-4) (Burns, 1999): Astudiaeth Gwers. Allforiwyd y dechneg hon oherwydd ei effaith gysylltiol ar lwyddiant disgyblion yn Japan (Stigler & Hiebert, 1999) (OECD, 2015).
Rhan nodweddiadol o’r rhain yw arsylwad ar un gweithrediad addysgol dros gyfres o wersi, a’r effeithiau canlynol ar ddysgu’r disgyblion. Tybiwyd mai’r cydweithredu rhwng ysgolion ac addysgwyr proffesiynol caiff y gweithrediad mwyaf dylanwadol ar lwyddiant dysgu disgyblion (Robinson, et al., 2009), ac adnabyddir hefyd fel ‘Collective Teacher Efficacy’ (Hattie, 2017); h.y. y wybodaeth a rhannir rhwng athrawon ac ysgolion a ddeillir o arsylwad ac adfyfyrio parhaus. Honnir mai’r ‘ymchwil’ hwn sy’n galluogi’r byd addysg - o athrawon i benaethiaid i lunwyr polisïau addysg i allu gwella’r arfer addysgol proffesiynol (Cresswell, 2014, p.17-19) (Hattie, 2012, p.22).
Cyfyngiadau posib y dull yng nghyd-destun y gwaith hwn yw’r diffyg gwersi dilynol y gall ymchwilwyr arsylwi ar newidynnau arfaethedig. Mae’r gallu i adfyfyrio yn gyflym i fireinio’r dull yn ddibynnol ar gyfres o wersi dilynol yn hanfodol i ymchwil effeithiol (Robinson et al., 2009); (Schön, 1983).
Codir cwestiynau am ffocws yr arsylwr wrth gasglu data ansoddol. Ar egwyddor Maxwell (2010) lle honnwyd na ddylid arsylwyr da rhwystro eu hunain i arsylwi’r dysgwyr yn unig, tybir mai’r un nodwedd sy’n tynnu oddi ar brif ffocws yr astudiaeth (Becker, 1990, p.234). Gellir arwain at feirniadaeth yr addysgwr - rhywbeth a argymhellwyd peidio ei wneud (Dudley, 2015, p. 9).
Er y cyfyngiadau, anelwyd at gadw’r newidynnau i’w lleiafswm i sicrhau canlyniadau dibynadwy. Dewiswyd pum fodel a gydymffurfiodd i fodel Astudiaeth Gwers (Dudley, 2015) a’r pedair prif gategori o ddata ansoddol, sef arsylwadau, cyfweliadau, dogfennau, a deunyddiau clyweledol. (Creswell, 2014, p.234-235);(Cohen, 2007, p.170-171).

Seiliwyd yr astudiaeth ar dri phlentyn achos, yn unol â dull yr Astudiaeth Gwers a argymellwyd gan Dudley (2015, p.2). I sicrhau data cynrychioladwy gall cael ei gyffredinoli (Leung, 2015), ystyriwyd galluoedd a rhyw y plant yn eu dewisiad, ynghyd â gwybodaeth storïol yr athro ar natur y plant wrth ymwneud ag amgylchiadau anarferol. Ynghyd â thaflen adfyfyrio'r athro, teimlwyd bod y dull yn un effeithiol i gweu data storïol i’r ffenomenon addysgol a astudiwyd, a thybiwyd gellir helpu creu synnwyr o’r canlyniadau (Cresswell, 2014, p.530-545).
Gwelir cyfyngiad posib ar gynrychioliad y data. Er deimlwyd y gall rheoli maint y sampl, oedrannau a gallu’r plant (Creswell, 2014, p.189), awgrymir byddai anghydbwysedd anochel mewn rhyw'r plant yn creu data sgiw na fyddai’n gynrychioladol yn ôl dibenion yr ymchwil (Leung, 2015). Ymgeisir ei osgoi wrth gydbwyso’r dewis rhywiol dros y tri arsylwad.

Arsylwadau:
Taflen gwirio - Rhestr ‘tic’ i ddynodi cyflawniad MPLL
Cwblhawyd yn ystod y ddwy SS.
Taflen gwirio - Sgorio agweddau ymddygiadol ar raddfa 1-5
Cwblhawyd yn ystod y cyflwyniad, a’r ddwy SS.
Nodiadau Maes - Arsylwadau cyffredinol ar ddigwyddiadau’r diwrnod
Cwblhawyd trwy gydol yr arsylwad.
Cyfweliad a Dogfennau Clyweledol 
Grŵp Ffocws – cyfweliad, recordiad sain a thrawsgrifiad.
Cynhalir gyda grŵp o bump disgyblion (gan gynnwys y tri ‘phlentyn achos’)
Adfyfyrio
Taflen adfyfyrio'r athro
Cwblhawyd ar ôl yr arsylwad gan yr hyfforddai dan arsylwad.

Er penderfynwyd cyrchu data ansoddol, wrth ystyried nod yr ymchwil a’r llenyddiaeth bresennol ar daflenni gwirio (Burns, 1999) (Creswell, 2014), roedd yn glir bod angen mesur dau newidyn penodol yn ôl gosodiad yr ymchwil: ymddygiad, a chyflawniad. Penderfynwyd ar daflenni gwirio i gofnodi’r data mewn modd strwythuredig, gan ei fod wedi ei gategoreiddio i benawdau penodol gallai lleihau’r posibilrwydd o arsylwad goddrychol. Cynhwyswyd blychau testun ar gyfer arsylwadau pellach er rhyddid yr arsylwr. (Dudley, 2015).
Gwirio Cyflawniad
[Atodiad 2]
I gofnodi cyflawniad y MPLL, penderfynwyd ar ddefnyddio taflen gwirio i gofnodi’r MPLL yn gyflawn neu’n anghyflawn yn ystod y ‘SS’. Cynhwyswyd blwch arsylwadau i gasglu data storïol i roi cyd-destun i’r canlyniadau.
Graddfa Ymddygiadol 
[Atodiad 3]
I arsylwi ymddygiad plant, dewiswyd ‘offerynnau’r arsylwad’ (Creswell, 2014, p.172) a geir ei asesu ar raddfa (Aitken, 1996). Asesir ‘gwrando gweithredol, cyswllt llygaid, siarad aflonyddgar, ymrwymiad i’r dasg ac aflonyddu (corfforol)’. Safonir yr agweddau ymddygiadol a arsylwyd ar raddfa ‘maint’ o 1 i 5, lle fyddai 1 yn gyfatebol ag maint ‘isel iawn’, 2 = isel, 3 = canolig, 4 = uchel a 5 = uchel iawn.

I sicrhau digonedd o ddata ansoddol, dyluniwyd taflen ‘agored’ lle caiff yr arsylwr mynegi’r hyn a welir gyda rhyddid. Â thaflen i bob plentyn achos, casglwyd amser a sylwadau am unrhyw ddigwyddiad arsylwyd i gasglu cyfrif storïol (Cohen et al., 2007, p.86).

Dwedir bod recordio data yn rhan hanfodol o ymchwil ansoddol (Lofland & Lofland, 1995). Penderfynwyd cynnal grŵp ffocws ar ddiwedd y gwersi i gynnwys llais y plant fel cyfranogwyr i’r ymchwil, yn unol â’r ‘ysgol’ cyfranogol (Arnstein, 1969) ac wrth ymwneud â dau gategori o ddata ansoddol (deunyddiau clyweledol a chyfweliadau (Creswell, 2014, p.234)). Rhoddwyd cyfle iddynt lleisio barn, creu ymchwil unigryw, a cyfoethogi’r ymchwil wrth archwilio eu teimladau a syniadau. Hwyluswyd y cyfweliad gan yr arsylwr allanol a ofynnodd cwestiynau [Atodiad 5] strwythuredig ac anstrwythuredig (Cohen et al., 2007, p.263-264). Nodwyd pwysigrwydd pen agored i atebion, i allu ymateb ac archwilio'r data storïol a grybwyllwyd uchod (Dudley, 2015, p.12).

Ynghyd â damcaniaeth Shulman (1986), honnir pwysigrwydd sgiliau adfyfyrio fel rhan o flwch offer sy’n datblygu gwybodaeth ac arfer proffesiynol athro. Awgrymwyd nad yw arsylwi’n ddigon ar ben ei hun (Dewey, 1938, p.68), a natur hanfodol hunanwerthuso'r addysgwr i ymchwil addysgu ehangach (Brookfield, 2017); (Schön, 2016).
Wrth fenthyg o ddulliau Brookfield (2017) a Schön (2016), dyluniwyd taflen adfyfyrio â saith maes penodol [Atodiad 6]. Ystyriwyd bod pob cam ar y daflen hon yn unol â thacsonomeg Bloom (1956) i sicrhau dibynadwyedd. Gofynnwyd i bob ymchwilydd cwblhau’r daflen ar ôl y gwersi i gynorthwyo’r dadansoddiad y data.

Ystyriwyd y goblygiadau moesegol daw o weithio gyda phlant ysgol gynradd. Wrth wneud hynny cwblhawyd Ffurflen Foeseg a chafodd ei gymeradwyo gan Bwyllgor Moesegol y Brifysgol Cy(PCYDDS). [Wedi atodi ar wahân i’r ddogfen hon].
Trafodwyd dulliau trin cyfranogwyr a data yn unol â Chod Ymarfer Moeseg ac Integredd Ymchwil y Brifysgol (PCYDDS, 2017). Ystyriwyd hefyd chanllawiau moesegol ymchwiliol, proffesiynol ac addysgol cenedlaethol a rhyngwladol; Cyngor y Gweithlu Addysg (2019), BERA (2018), a Chonfensiwn y Cenhedloedd Unedig ar Hawliau’r Plentyn (United Nations, 2010). Ymrwymir hefyd i’r pedwar gwerth ymchwil: dilysrwydd, cyffredinoli, dibynadwyedd, a chynrychiolaidd (Leung, 2015); (Guba & Lincoln, 1994, p.114); (Golfashani, 2003).
Sicrhawyd cydsyniad gwybodus y cyfranogwyr a phenaethiaid yr ysgolion ar bob adeg o’r ymchwil, ynghyd a’r hawl i dynnu mas ac i beidio cyfranogi o gwbl. Sicrhawyd caniatâd echblyg rhieni’r plant a’r ysgol gyfranogol ei hun. Yn ogystal â chyflwyniad ar lafar, dosbarthwyd taflenni gwybodaeth i’r plant [Atodiad 7] a llythyr caniatâd i’w rhieni [Atodiad 8].
Cedwir data yn ddigidol ar gof cwmwl ‘OneDrive’. Diogelwyd gyda chyfrinair sy’n wyddys i arweinwyr y gwaith ymchwil yn unig. Trosglwyddwyd cofnodion papur yn ddigidol cyn gynted â phosib a’i ddinistrio. Storir data nes 31 Awst, 2019 - hwyraf, yn unol â Rheoliad Diogelu Data Cyffredinol (GDPR) (ICO, 2018, p.5).


[bookmark: _Toc2457803]Dadansoddiad Yr Ymchwil
[bookmark: _Toc2457804]Allwedd:
Ax – Atodiad(rhif)
AG - Astudiaeth Gwers
SS – SS
MPLL – Meini Prawf Llwyddiant
NM – Nodiadau Maes
Px – Plentyn (x =rhif)
TA – Taflen Adborth
CG - Cynllun Gwers
TC – Trawsgrifiad Cyfweliad
LLx – Llinell(rhif)
[bookmark: _Toc2457805]Astudiaeth Gwers 1 (AG1)
Dosbarth: Blwyddyn 4 (8-10 mlwydd oed)
Nifer y disgyblion: 25
Oedolion presennol: 2
Dyddiad: 20.2.19
Amser yr arsylwad: 9.15yb – 10.30yb 
Plant Achos:
Merch, gallu uchel
Merch, gallu uchel
Merch, gallu uchel
Plant ychwanegol:
Bachgen, gallu canolig
Merch, gallu isel
Cynlluniwyd gwers iaith Saesneg ar Gristnogaeth [A9] gyda defnydd TGCh. Cydweithiodd y disgyblion yn anghysbell ar liniaduron i greu ‘Google Slides’. Gwelwyd o’r CG [A17] bod sawl elfen i’r MPLL a gyflwynwyd i’r plant yn ystod y wers. Er cysondeb, penderfynwyd symleiddio a blaenoriaethu’r MPLL i dri chategori craidd:
1. Strwythuro (teitlau, is-deitlau, animeiddiadau a blychau testun)
2. Delweddau
3. Nodweddion yr Eglwys
Gwelir yn glir o daflenni MPLL [A10, 12] fe gyflawnwyd gan P1-3 erbyn SS1. Wrth ystyried lefel y plant, disgwyliwyd hwn i raddau. Gwelir ymddygiad y plant ar ddechrau’r wers [A9] wedi’i sgorio’n gadarnhaol gan yr arsylwr ar y raddfa feintiol (sgôr o 4 wedi’i phriodoli ar gyfer ‘gwrando gweithredol’). Er nad oes modd cymharu â disgyblion o alluoedd neu rywiau gwahanol (sy’n golygu na ellir cyffredinoli’r canlyniadau’n fawr iawn), deallir mai plant sydd fel arfer yn dangos lefelau isel iawn o ymddygiad aflonyddgar yw’r rhain. Adlewyrchwyd yn NM yr arsylwr [A14] sy’n dweud am P1, “9:41yb: Edrych fel ei bod hi’n hyderus ac yn deall yn iawn sut i ddefnyddio’r technoleg …Yn amlwg yn deall... disgwyliadau ohoni” [Sic]. Gwelir o amser SS1 (9.45yb) bod dealltwriaeth gadarn gan y disgybl cyn ymyrraeth gan yr athro.
Wrth adfyfyrio, disgwylir y byddai’r plant yn cyflawni’r nod a dilyn cyfarwyddiadau’r athro heb ymddygiad aflonyddgar. Fodd bynnag, wrth gyrraedd SS1 am 9.45yb, gwelir cyflawniad llwyr y MPLL gan y tair ohonynt [A10], gyda gostyngiad yn agweddau ymddygiadol y plant. Gostyngir gwrando weithredol Plentyn 2 o 4 pwynt i 3 [A11], â’r sylw, “…deipio tra bod yr athrawes yn siarad” [sic]. Awgrymwyd bod y plentyn yn awyddus i orffen y dasg a llai awyddus i ymgysylltu ag ymyrraeth yr athro i’r un graddau a oedd ar ddechrau’r wers. Caiff y syniad hwn ei gefnogi gyda chynyddiad yr un plentyn yn yr agwedd ymddygiadol ‘ymrwymiad i’r dasg’, o 3 yn y cyflwyniad [A9] i 4 erbyn SS1 [A11].
Cadarnheir y syniad gyda gostyngiad sgôr ymddygiadol erbyn SS2 [A13]. Gwelir lleihad cyswllt llygaid i 3 (o 4 yn SS1) gan bob un, a chynyddiad mewn aflonyddwch corfforol Plentyn 2 â’r sylw “teipio”. Ymhelaethai’r arsylwr ar ddiwedd y daflen wrth adfyfyrio, “Pawb yn amlwg eisiau parhau gyda’r gwaith. Efallai yn gysylltiedig gyda’u lefelau. Plant annibynnol oedd yn deall y nod a’r mpll o’r dechrau” [Sic]. Eto, eglurwyd nad yw’r gostyngiad yn sgorau ymddygiadol yn negyddol fel y cyfryw, wrth iddynt geisio gorffen eu gwaith deall y MPLL heb elwa o’r ymyrraeth.
Tystiwyd eu dealltwriaeth gadarn o’r dasg yn ymholiadau’r arsylwr yn NM P1 [A14 - “9:47yb”], P2 [A15 - “10:02yb”] a P3 [A16 - “9:55yb”]. Esbonnir y broses mewn manylder ganddynt, ac arddangosir dealltwriaeth o eirfa dechnegol megis “blwch testun”. Yn yr un dogfennau, arddangoswyd sgiliau myfyrio wrth ateb ymholiadau’r arsylwr. Hunan-werthusant eu cyflawniad yn erbyn y MPLL, ac eglurwyd sut mai cyrraedd y nod wrth weithio gyda’r TGCh arfaethedig.
Wrth adfyfyrio, gellir cwestiynu buddiannau’r strategaeth SS yn y sefyllfa hon. Roedd ymyrraeth yn dal i dynnu sylw’r plant i ffwrdd o’i waith, hyd yn oed os deallent y MPLL yn y lle cyntaf. Er hyn, ni ellir cyffredinoli’r data i greu casgliad absoliwt am y strategaeth o achos diffyg amrywiaeth yn rhyw a gallu’r plant. 
Gwelir myfyrdod pellach ar eu syniadau dull o SS yn y TC cysylltiedig [A35]. Yn bennaf, mwynhad y dull o gydweithio trwy TGCh sy’n cael ei gyfleu gan y plant [LL10-11]. Gwelir o’r ddau ddisgybl ychwanegol (o alluoedd is) P4 a P5, eu bod hefyd yn deall yr MPLL [LL41-45] ac yn medru myfyrio cynnyrch eu gwaith yn ei herbyn.
Mynegwyd barn glir o’r SS gan bob disgybl. O’r rheini â gallu uchel (P3) esboniwyd buddiannau’r strategaeth yn glir [LL51-54]; ei fod yn atgoffa o’r hyn sydd angen ei wneud ac yn ennyn ffocws. I’r rheini o alluoedd is (P4 a P5) [LL54-58]; disgrifiwyd fel rhywbeth sy’n eu hysgogi i hunan-wirio eu gwaith yn erbyn y MPLL. Cytunir mai 2 saib sydd orau ganddynt [LL80-86].
Yn TA (anghyflawn) [A18] nid oes adfyfyrio penodol yn digwydd ar y SS, ac felly nid oes modd gwirio barn y plant yn erbyn ei phrofiad hi. Fodd bynnag, soniwyd am sut ellir gwella’r wers trwy amseru a rhoi cyflwyniad byrrach i alluogi’r plant i orffen y gwaith (rhywbeth a atseiniwyd gan y plant yn TC [A35, LL80-86]).


[bookmark: _Toc2457806]Astudiaeth Gwers 2 (AG2 – Yr Awdur)
Dosbarth: Blwyddyn 5 (9-10 mlwydd oed)
Nifer y disgyblion: 20
Oedolion presennol: 3
Amser yr arsylwad: 1.15yh – 2.15yh 
Plant Achos:
Bachgen, 10 mlwydd oed, gallu isel
Merch, 10 mlwydd oed, gallu uchel
Merch, 10 mlwydd oed, gallu ‘canolig’
Plant Ychwanegol:
Bachgen, 10 mlwydd oed, gallu uchel
Merch, 9 mlwydd oed, gallu uchel
Cynlluniwyd y wers yn ôl enwebiad y sgil a bwriadir ei datblygu gan yr ysgol gyfranogol, sef ysgrifennu yn yr iaith Saesneg. Seiliwyd y wers ar y llyfr Stormbreaker, gan Anthony Horowitz, fel datgelir yn CG [A19]. Nod y wers oedd ysgrifennu crynodebau o’r hyn a ddarllenwyd yn flaenorol o fewn 200 air, 50 air a 5 air. Y MPLL a ddatganwyd oedd:
1. Priflythrennau ar ddechrau brawddegau ac enwau priod
2. Atalnodi llawn ar ddiwedd brawddegau
3. Gwybodaeth gywir o’r llyfr
Wrth ddadansoddi’r data, gwelir patrwm diddorol yn ymddangos sy’n gysylltiol rhwng ymddygiad plant, a chyflawniad y MPLL. Yng nghyflwyniad y wers [A20], heblaw aflonyddwch corfforol gan P1 a arsylwyd yn ‘lliwio pren mesur’ wrth wrando ar y cyflwyniad am 1.30yh, nodwyd sgorau o 4-5 am wrando gweithredol a chyswllt llygaid. Wrth i’r wers mynd ymlaen, gwelir gostyngiad hynod yn sgorau ymddygiadol cadarnhaol y plant [A22 a 24], o 4-5 ar gyfartaledd yn ystod y cyflwyniad i 2-3 ac yna i 1-2 erbyn SS1 a SS2 yn ôl eu trefn. Yn gysylltiol a hynny, gwelir cynyddiad yn agweddau ymddygiadol ‘aflonydd’ o 0-2 i 2-4 erbyn SS1 ac SS2. Cafwyd effaith cysylltiol ar deimladau’r athro am y wers, a adfyfyriodd, "roedd lefel yr ymyrraeth gan y plant yn uwch na’r arfer” yn y TA [A25].
Fodd bynnag, yn wahanol i’r hyn a dystiwyd yn AG1, gwelir nad yw’r MPLL wedi’i gyflawni erbyn SS1 am 1.45yh (er cychwynnwyd y wers am 1.15yh) [A21]. Arsylwyd bod P2 a P3 yn trafod y dasg yn ystod SS1, a bod P1 wedi ysgrifennu hyd at nod y wers, ond ddim pellach. Erbyn SS2 (2yh) [A23], gwelir bod y plant wedi dechrau’r gwaith a chyflawni’r MPLL, ond heb weithredu’r gofyniad yn fanwl gywir - P1 a P3 yn defnyddio priflythrennau yng nghanol brawddegau ar adegau.
Wrth ystyried adfyfyrio’r athro a’r cynlluniau arfaethedig [A19 a 25], awgrymwyd bod un newidyn pwysig wedi ei diystyried, sef strwythur y wers ei hun. Yn y wers hon, gofynnwyd i’r plant cwblhau tri darn o waith - 200 gair, 50 gair a 5 gair. Gwelir o’r strwythur awgrymedig a chytunwyd gan y grŵp ymchwil [A1] y dylid cynnal SS1 ar 20 munud. Er hyn, yn TA'r athro, gwelir ei fod wedi cychwyn y SS1 am 10 munud fel ymateb i ymyrraeth a dryswch y plant. Cefnogir y safbwynt yma o sylwadau P7 a P9 yn ystod y TC [A36: LL7, LL29] a ddwedodd eu bod wedi drysu gyda’r dasg ei hun.  
Wrth ystyried lleisiau’r plant ymhellach, gwelir o’r TC [A36: LL62-89] bod y sgwrs naturiol wedi newid i’r Saesneg i gysuro’r plant a’u hannog i ymhelaethi yn naturiol. Yn wahanol i TC-AG1 [A35], gwelwyd anfodlonrwydd i ateb mewn brawddegau llawn gan bron pob disgybl ar ddechrau’r wers. Mae'n ddiddorol nodi yn sgil yr effeithiau y gall oedolyn neu sefyllfa ddieithr ei gael ar ymddygiad naturiol plant. Codir yr un broblem eto yn hwyrach yn y darn
Yn wrthgyferbyniol â AG1 fodd bynnag, ceir barnau amrywiol ar ddefnydd SS. Mynegwyd bod y strategaeth wedi help gan rai [A36: (P9: LL43-47); (P6: LL86-89, “not too many”); (P10: LL95-97, “time to think”)], tra bod eraill yn llai o’i phlaid (P7: LL111-112 “annoying”) (P7: LL109-110 “bored”).
Pwynt pwysig arall i’w ystyried yw’r sgiliau a bwriedir eu datblygu yn y wers [A19]. Gwelwyd ystod eang o sgiliau meddwl ar y cynllun; sy’n codi cwestiynau ychwanegol am y fath o wers sy’n fwyaf addas ar gyfer y strategaeth o MS. Cyfaddefai’r athro [A25] gall y ddau beth fod yn “groesebol” â’i gilydd, h.y. cyflwyniad o broblem feddyliol i’r plant ar yr un pryd a’r gofyniad o gyflawni camau diriaethol y MPLL. Awgrymwyd y gall y strategaeth gweithio’n well i rai o alluoedd gwahanol oherwydd eu hanghenion amrywiol.
[bookmark: _Toc2457807]Astudiaeth Gwers 3 (AG3)
Dosbarth: Blwyddyn 3 (7-8 mlwydd oed)
Nifer y disgyblion: 24
Oedolion presennol: 2
Amser yr arsylwad: 9.40 – 10.10
Plant achos:
Bachgen, 8 mlwydd oed, gallu uchel 
Bachgen, 7 mlwydd oed, gallu canolig
Merch, 7 mlwydd oed, gallu isel
Ni ddarparwyd cynllun gwers ar gyfer yr arsylwad hwn, ond gwelir nod y wers (cyfrifo perimedr) ag esboniad o’r camau (cyfrifo hyd un ochr sgwâr a lluosi gyda phedwar) ar y daflen waith [A26], yn ogystal â’r MPLL o’r taflenni wirio [A28 a 30], a deallir fel:
Adnabod perimedr
Unedau cywir
Gwelir cyflawniad y MPLL fel un cynyddol dros gyfanrwydd y wers [A28 a 30]. Erbyn SS1, gwelwyd bod y tri disgybl ond wedi cyflawni un o’r ddau faen prawf - P2 ag MPLL 2, P1 a P3 ag MPLL 1. Erbyn SS2, ymddangosir canlyniadau sgiw. Gwelid bod P3 nawr wedi cyflawni MPLL 2, ond wedi diddymu ar MPLL 1. Mae un o ddau gasgliad yma; naill ai camgymeriad gweinyddol (sy’n cael goblygiadau difrifol am yr ymchwil), neu fod y plentyn wedi anghofio sut i gyflawni’r MPLL wrth ddechrau gweithgaredd newydd (gwelwyd sawl cwestiwn ar y daflen gwaith - [A26]). Os gymerir y farn olaf, mae’n ddiddorol ystyried nad yw atgoffa o’r MPLL yn ystod SS1 wedi cael yr effaith arfaethedig i P3.
Wrth gyfeirio at daflenni gwirio ymddygiad y plant [A29 a 31], gwelir gostyngiad mewn agweddau ymddygiadol P3 o SS1 (cyswllt llygaid - 5, gwrando gweithredol - 5) i SS2 (cyswllt llygaid - 2, gwrando gweithredol - 3). Gellir ystyried yr ymddygiadau yma fel mater ehangach wrth gyfeirio at raddfa ymddygiadol y cyflwyniad [A27], lle nodwyd sgorau isel yn ymddygiadau delfrydol a sgorau uchel yn ymddygiadau aflonyddgar, ynghyd a nodyn am ddiffyg gwrando'r tri phlentyn yn NM [A32, 33 a 34].
Fodd bynnag, yn debyg i arsylwadau cynharach, nodir awydd y plant i barhau a’u gwaith trwy’r SS [A29 a 31], a hefyd plentyn gallu uchel (P1) i orffen y dasg cyn ei gyfoedion [A30].
Nid oes dogfennau eraill ar gael i’r awdur o’r arsylwad yma. Ni ellir dadansoddi adfyfyrio’r ymchwilydd perthnasol, na chwaith trawsgrifiad o’r cyfweliad grŵp ffocws. Sonnir am oblygiadau ymchwil y cyfyngiad hwn isod.
[bookmark: _Toc2457808]Canfyddiadau
[bookmark: _Toc2457809]Cyflawniad Plant galluoedd Isel
Ymddangosir petai blant o alluoedd isel yn elwa fwyaf o strategaeth y SS. Beth bynnag eu sgorau ymddygiadol yn ystod y seibiau, mynegwyd ei hoffter am y strategaeth i dynnu sylw ac ail ffocysu ar y dasg, cyrchu syniadau eraill, a chael amser i ‘orffwys’ a meddwl.
[bookmark: _Toc2457810]Cyflawniad Plant gallu uchel
Yn wir i’r damcaniaethau llenyddol (Joyce-Gibbons, 2017) awgrymwyd fod plant o alluoedd uchel yn teimlo bod ymyrraeth yr athro ar adegau cyson yn ei diflasu ac yn torri ei ‘llif’ gwaith naturiol (Clarke, 1998). Wrth adfyfyrio, cyffredinolir mai dyma’r plant fydd yn gallu canolbwyntio am y cyfnodau hiraf yn y dosbarth ac felly ni theimlant yr angen am y fath saib.
[bookmark: _Toc2457811]Nifer y Seibiau
Er y gwahaniaeth mewn barn rhwng plant o wahanol alluoedd, consensws y grwpiau ffocws oedd bod 1 neu 2 saib yn cymorth iddynt. Er nad oedd plant uchel eu galluoedd AG2 yn ffeindio’n ddefnyddiol iddynt erbyn SS2, deallent eu defnydd i blant arall y dosbarth, a chydnabyddir bod y sefyllfa anarferol wedi cael effaith ar ei ymddygiad, ac yntau cyflawniad y dasg. Cefnogir damcaniaethau ‘cyflyrol’ yr ymddygiadwyr yma. (Skinner, 1978), (Pavlov, 1927).
[bookmark: _Toc2457812]Amseru
Mae’n bosib caiff amseru’r wers (gan gynnwys y SS) effaith ar effeithiolrwydd y strategaeth. Er welwyd diffyg cyflawniad y MPLL yn SS1-AG2 [A22], roedd amseru cynnar y saib yn galluogi’r plant i allu crynhoi ei broblemau i gwestiynau, a’u holi i’r athro. Yn wrthwynebol i hynny, gall saib hwyr codi pryder y plant o’i anallu i gwblhau’r dasg oherwydd cam-amseru, fel tystiwyd yn TC-AG1 [A35,LL64-66]. Fel rhagdybiwyd, roedd cynnwys y wers yn cael effaith o’r un graddau, roedd gwers 2 a 3 yn llai llwyddiannus achos bod sawl cwestiwn neu dasg o fewn y wers gyfan. Roedd gwers 1 yn llwyddiannus oherwydd bod cyswllt clir i sgil blaenorol a bod y plant yn gweithio ar un dasg trwy gydol y wers.
[bookmark: _Toc2457813]Ymddygiad
Bwriad eilaidd y strategaeth yng nghyd-destun yr ymchwil hwn oedd i’w ddefnyddio i gynyddu ymddygiad delfrydol: gwrando, cyswllt llygaid ac ymrwymiad i’r dasg. I’r mwyafrif, roedd sgorau ‘ymrwymiad i’r dasg’ yn uchel iawn, ond yn wrthwyneb â hynny gwelwyd gostyngiad mewn sgorau gwrando a chyswllt llygaid ar gyfartaledd ar draws y ddau SS.
Yn TA-AG2 [A25] camddeallwyd ymddygiad ‘aflonyddgar’ y plant fel arwydd o ddatgyweddiad y plant, ond fel dangosir yn SS2 [A23], ac yn niflastod y plant o’r SS [A36], maent yn awyddus i barhau gyda’u gwaith. Deallent y MPLL; dim ond eisiau amser i’w chwblhau yn lle ymyrraeth bellach ydynt.
[bookmark: _Toc2457814]Methodoleg
Roedd gweithdroad a chyfyngiadau amser y prosiect yn ffactor mewn gallu’r tîm i gynhyrchu dogfennau o ansawdd a chynnyrch. Cafodd diffyg amser paratoi cyn ac ar ôl yr astudiaeth effaith niweidiol ar gysondeb y fethodoleg a dilysrwydd y gweithrediad. Deallir hefyd y gellid newidynnau ychwanegol megis strwythur y wers, dewisiad y plant a hyd y gwersi cael effaith ar gysondeb a dibynadwyedd y data.
[bookmark: _Toc2457815]Casgliadau
Wrth adfyfyrio, cryfderau’r fethodoleg oedd ei gallu i weu data ansoddol a storïol (sylwadau) i asesiad y MPLL. Roedd hyn yn cynnig modd i’r ymchwilwyr dadansoddi a deall y data yn gyflym (er gwaethaf y bylchau data) ac felly sicrhawyd dibynadwyedd a dilysrwydd ymchwiliol gan y dulliau arfaethedig (Golafshani, 2003) (Maxwell, 2010) (Leung, 2015); (Guba & Lincoln, 1994, p.114).
Cyfyngiadau gwaethaf y fethodoleg oedd y diffyg amser i baratoi, treialu a mireinio’r dulliau cyn ac ar ôl y gwersi yn ôl y ‘cyfres’ o wersi a awgrymwyd gan Dudley (2015, p.1-2). Oherwydd cyfyngiadau amser y myfyrwyr a arweiniodd y prosiect, doedd dim digon o friff ar dechneg arsylwi. Cwblhawyd y taflenni heb ddigon o gysondeb.  Nid oedd pob darn o ddata wedi cael ei chyflawni a’i gyfathrebu’n glir, ac roedd anhawster cyfathrebu yng nghyfnodau olaf y gwaith yn meddwl nad oedd y data wedi ei ryddhau i’r tîm cyfan.
Er nad oedd dewisiad cwbl gytbwys yn amrywiaeth rhyw a galluoedd, roedd digon o amrywiaeth a manylder yn y data i greu set gynrychiadol. Er na ellir cyffredinoli’r data i’r graddau lle gellir tynnu casgliadau anwrthbrofol am ei ‘maint effaith’ (Hattie, 2015), ymddangoswyd canfyddiadau clir a gweithredadwy ynglŷn â pha blant dylid gweithredu’r fath strategaeth gydag yn y dyfodol.
Ystyrir llwyddiannau yn erbyn nod a phwrpas yr ymchwil. Dangoswyd y gall datblygu cyflawniad MPLL rhai plant gyda SS; a chadarnhawyd gan y plant eu hunain. Er hyn, roedd barn gymysg gan blant gallu uchel AG1 a AG2 a fynegodd yn erbyn ac o blaid y strategaeth. Fel tybiwyd yn nhrosolwg y llenyddiaeth, darganfuwyd y gall cynnwys y wers bod yn newidyn dryslyd all greu canlyniadau sgiw.
Un agwedd arsylwi lle derbynnir y gall data cael ei drysu oedd ffocws ymddygiadol y wers. Ystyriwyd ymddygiadau ‘delfrydol’ fel dangosyddion o ymgysylltiad i’r dasg - yn gysylltiedig â chyflawniad y nod, ond fel tystiwyd yng nghanlyniadau’r ymchwil, roedd ymddygiad ‘aflonyddgar’ yn gysylltiedig ag amrywiaeth o resymau:

1. Roedd disgyblion wedi cyflawni’r nod yn barod ac felly nid oedd o fudd iddynt.
2. Nid oedd y disgyblion yn deall y dasg / roedd y sgil yn newydd iddynt ac felly nid oedd yn bosib dechrau’r gwaith, heb amlygiad yr athro yn SS1 (Vygotsky, 1978).
3. Roed amseru gwael yr SS yn torri ar ei llif a mwynhad y wers (Csikszentmihalyi, 1991)
Casglir mai canlyniad uniongyrchol o strwythur llym yr astudiaeth yw’r ymddygiadau yma a ddaw o ymyrraeth yr athro heb angen y pant. Wrth adfyfyrio, tybiwyd yn nameg y ‘sgript ddynamig’ (Kollar a Fischer, 2013) y dylai’r SS cael ei chychwyn yn organig wrth ymateb i agweddau ymddygiadol y plant.

· Ymchwilio i sut gellid defnyddio’r strategaeth wrth wahaniaethu
Creu MPLL gwahaniaethol ar gyfer plant o wahanol alluoedd
Strwythuro/grwpio'r ystafell i segmentu, ac archwilio i’r effaith.
Integreiddio llais y plentyn wrth greu’r MPLL i gynyddu dealltwriaeth gynnar o’r dasg.

· Mireinio’r fethodoleg a pheilota’r dulliau arfaethedig er mwyn cysondeb:
Treialu’r astudiaeth dros gyfres mwy o wersi i ddatblygu dibynadwyedd y data
Defnyddio’r un cynllun wers, gyda newidiadau arfaethedig i newidynnau penodol (Dudley, 2015); (Brookfield, 2017) i ddatblygu dilysrwydd y data
Cyfathrebu a chytuno’r dulliau union yn gynharach gyda’r tîm ymchwil i sicrhau cyflawniad a rhannu’r dulliau, a chanlyniadau gall cael eu cyffredinoli

· Diystyried y ffocws ymddygiadol yn ystod SS fel dangosydd o’r nod ymchwiliol
Ffocysu ar ymddygiad rhwng SS i ddarganfod gwir effaith y SS ar gyflawniad y nod.
Arsylwi ar ymddygiad heb ragdybiaeth am ei achos neu effaith canlynol.

· Rhannu arfer da
Rhannu canfyddiadau a chasgliadau’r data ymchwilio gydag addysgwyr eraill er mwyn datblygu a mireinio’r strategaeth yn y dyfodol (Shulman, 1986, p. 12).

